**Ministru kabineta instrukcijas projekta "Kārtība, kādā izstrādā un aktualizē institūcijas darbības stratēģiju un novērtē tās ieviešanu"   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Projekta mērķis ir valsts iestāžu stratēģiskās plānošanas sistēmas pilnveide. Tas paredz elastīgāku regulējumu attiecībā uz stratēģijas izstrādi, nosakot, ka institūcijas stratēģija ir institūcijas darbības kapacitātes attīstības instruments, tāpēc tā jāizstrādā visām tiešās pārvaldes iestādēm, vienlaikus izslēdzot dublēšanos ar nozares politikas dokumentiem.  Projekts stāsies spēkā atbilstoši Oficiālo publikāciju un tiesiskās informācijas likumā noteiktajai kārtībai.  Projekts paredz pārejas noteikumu attiecībā uz tām iestādēm, kurām nav stratēģijas, un tām, kuras jau ir izstrādājušas stratēģiju jaunajam darbības periodam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Instrukcijas projekts izstrādāts pēc Valsts kancelejas iniciatīvas |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019. gadā noslēdzās iepriekšējais vidēja termiņa budžeta plānošanas periods, kā arī 2017.–2019. gada stratēģijas darbības periods atbilstoši Ministru kabineta instrukcijai Nr. 3 "Kārtība, kādā izstrādā un aktualizē institūcijas darbības stratēģiju un novērtē tās ieviešanu" (turpmāk – instrukcija Nr. 3). Ņemot vērā minēto un to, ka 2020. gads ir nākamā perioda 1. gads, Valsts kanceleja kontekstā ar galveno snieguma rādītāju (GSR) ieviešanu valsts iestāžu vadītāju darba snieguma plānošanā un novērtēšanā (kā to paredz Valsts pārvaldes reformu plāna 2020 1. pasākums) ir izvērtējusi nepieciešamību veikt izmaiņas instrukcijā Nr. 3.  Veicot izvērtējumu, Valsts kanceleja ņēma vērā 2019. gada 16. oktobrī organizēto praktisko domapmaiņas semināru, kurā piedalījās Finanšu ministrijas, Veselības ministrijas, Konkurences padomes, Valsts darba inspekcijas, Lauku atbalsta dienesta un Veselības un darbspēju ekspertīzes ārstu Valsts komisijas pārstāvji. 2020. gada februārī Valsts kanceleja organizēja arī ministriju vadības un par stratēģisko plānošanu atbildīgo speciālistu sanāksmi, kā arī tikās ar Pārresoru koordinācijas centra, Finanšu ministrijas, kā arī Aizsardzības ministrijas pārstāvjiem, diskusiju procesā izveidojot jaunu institūcijas darbības stratēģijas konceptu, kur uzmanības centrā būtu institūcijas izaugsme un kapacitātes attīstība politikas mērķu sasniegšanas spēju uzlabošanai.  Saskaņā ar Attīstības plānošanas sistēmas likumu iestādei stratēģijā atbilstoši attiecīgās institūcijas kompetencei **jānosaka attīstības plānošanas un budžeta plānošanas savstarpējā sasaiste un jānodrošina attīstības plānošanas dokumenta pēctecīga īstenošana**. Institūcijas darbības stratēģija nodrošina tiešās pārvaldes institūcijas darbības plānošanu tās kompetencē esošajās politikas nozarēs atbilstoši attiecīgajā nozarē apstiprinātiem attīstības plānošanas dokumentiem, tiesību aktiem un plānotajam institūcijas valsts budžeta izdevumu kopapjomam vidējam termiņam (trīs gadi). Atbilstoši Ministru kabineta 2009. gada 1. septembra noteikumu Nr. 979 "Rezultātu un rezultatīvo rādītāju sistēmas darbības kārtība" 6. un 8. punktam, plānojot rezultātus politikas plānošanas dokumentos iepriekš nedoku­mentētās politikas jomās, iestāde izmanto stratēģijā plānotos rezultātus (ja tie ir plānoti), savukārt plānojot rezultātus darbības stratēģijās, iestādes izmanto politikas plānošanas dokumentos plānotos rezultātus (ja tie ir plānoti).  Ņemot vērā, ka instrukcija Nr. 3 paredz ministrijām noteikt politikas rezultātus un to rādītājus, atbilstoši diskusijās konstatētajam šāds regulējums praksē nozīmē to, ka stratēģijā norādāmā informācija nereti dublējas ar politikas plānošanas dokumentos noteikto vai otrādi – stratēģija tiek izmantota kā dokuments, kurā tiek iekļauti sasniedzamie politikas plānošanas mērķi un rezultatīvie rādītāji, ja kādā no politikas jomām nav atbilstoša politikas plānošanas dokumenta, tādējādi kompensējot politikas dokumentos neieplānotos politikas aspektus. Pēc Valsts kancelejas ieskata, šāda pieeja neatbilst Attīstības plānošanas sistēmas likumam, proti, politikas plānošanas dokumenti un institūcijas vadības dokumenti ir atšķirīgi attīstības plānošanas dokumentu veidi un katram no tiem ir savs mērķis.  Instrukcija Nr. 3 šobrīd paredz noteiktu stratēģijas formu un saturu (ir noteikti ne tikai iekļaujamie rādītāji, bet arī to skaits), vienlaikus tajā trūkst norāžu par komunikāciju ar sabiedrību un mērķgrupu vajadzību izpēti. Atšķirīga institūciju prakse stratēģiju veidošanā un izmantošanā, kā arī ierobežojumi iestādēm elastīgi pielāgoties situācijas izmaiņām un brīvi definēt mērķus tās kapacitātes attīstībai veicina izpratnes trūkumu par stratēģijas izstrādes nepieciešamību un traucē izmantot mūsdienīgas pieejas, metodes un starptautiskās prakses labākos piemērus institūcijas stratēģiskās plānošanas procesā.  Valsts kancelejas priekšlikums ir mainīt šo pieeju, nosakot, ka **institūcijas darbības stratēģija primāri tiek veidota kā institūcijas darbības kapacitātes attīstības un pārvaldības instruments**, savukārt institūcijas atbildībā esošo politikas virzienu mērķi un tiem nepieciešamais finansējums kopā ar rezultatīvajiem rādītājiem tiek noteikti politikas dokumentos.  Lairisinātuminētāsproblēmas**, vairotu regulējuma elastību un stiprinātu stratēģiju kā vadītāja rīku institūcijas attīstībā**, instrukcijas projekts paredz šādus jauninājumus salīdzinājumā ar instrukciju Nr. 3:   1. Stratēģija **jāizstrādā visām tiešās valsts pārvaldes iestādēm**, tai skaitā Ārlietu ministrijai un Aizsardzības ministrijai un to padotībā esošajām iestādēm, kā arī tiešās pārvaldes izglītības iestādēm (instrukcijas projekta 1. punkts). Tiešo valsts pārvaldes iestāžu saraksts ir pieejams Uzņēmumu reģistra tīmekļvietnes sadaļā "Atvērtie dati". Valsts kanceleja ir sazinājusies ar vairāku valstu Ārlietu ministrijām un Aizsardzības ministrijām (ir saņemta atbilde no Lietuvas, Nīderlandes, Zviedrijas un Dānijas), lai noskaidrotu, vai šīs ministrijas gatavo institūcijas darbības stratēģijas un vai tās ir publiski pieejamas. Apkopojot iegūto informāciju, secinājām, ka informācija par iestādes snieguma rādītājiem visbiežāk nav publiski pieejama, savukārt ārvalstu prakse stratēģiju gatavošanā ir dažāda. Tomēr apkopotā informācija ļauj apgalvot, ka pēdējā laikā iestādes arvien vairāk saskata nepieciešamību veicināt iestādes kapacitātes attīstību un arvien aktīvāk definē mērķus, kas ir vērsti uz iestādes kapacitātes stiprināšanu un galveno snieguma rādītāju izstrādi.   Stratēģija ir institūcijas vadības dokuments, kura mērķis ir institūcijas darbības plānošana, lai nodrošinātu, ka tās kapacitāte ir atbilstoša, lai sasniegtu attiecīgajos nozares politikas dokumentos noteiktos mērķus. Stratēģijā tiek definēts, kā institūcija sasniegs noteiktos mērķus, ņemot vērā tās rīcībā esošos resursus. Stratēģija ir rīks, kā informēt institūcijā nodarbinātos par institūcijas attīstības virzieniem tuvāko gadu laikā. Līdz ar to, pēc Valsts kancelejas ieskata, stratēģija ir nepieciešama katrai tiešās pārvaldes iestādei.   1. Turpmāk stratēģijas **darbības** **periodu noteiks attiecīgās iestādes vadītājs**, taču darbības periods **nevar būt īsāks par četriem gadiem un garāks par septiņiem gadiem** (instrukcijas projekta 3. punkts). Šāds darbības periods izvēlēts, ņemot vērā nepieciešamību pēc stratēģijas novērtēšanas posma, proti, lai nodrošinātu stratēģijas novērtēšanu (instrukcijas projekta 7. un 12. punkts) un vienlaikus izvairītos no perioda, kad institūcijai nav spēkā esošas stratēģijas, tiek paredzēts, ka stratēģijas darbības pēdējais gads tiek izmantots, lai analizētu iepriekšējos gados paveikto un izstrādātu jaunu stratēģiju. Vienlaikus netiek izslēgta iespēja plānot iestādes darbību arī pēdējā stratēģijas darbības gadā. Šādi tiks palielināta institūcijas vadītāju rīcības brīvība un elastība, organizējot institūcijas stratēģiskās plānošanas procesu, kā arī tiks nodrošināta iespēja pilnvērtīgi veikt stratēģijas novērtējumu. Instrukcijas projekta 3. punktā papildus ir noteikts, ka padotības institūcijas saskaņo stratēģijas darbības termiņu ar attiecīgu augstāko institūciju. Šāda prasība ir nepieciešama, lai harmonizētu iestāžu rīcību. Pēc Valsts kancelejas ieskata, saskaņošanai nepieciešamais saprātīgais termiņš ir viens mēnesis, taču objektīvu apstākļu dēļ, pusēm vienojoties, var noteikt ilgāku termiņu. 2. **Nav iekļauta prasība institūcijas vadītājam** atbilstoši normatīvajiem aktiem **noteikt iekšējo kārtību vai procesu**, kādā izstrādā un aktualizē institūcijas darbības stratēģijas un darba plānus, novērtē to ieviešanu, kā arī nosaka informācijas apmaiņas kārtību starp institūciju un padotības iestādēm. Pēc Valsts kancelejas ieskata, kārtības noteikšana, kādā stratēģiju izstrādā, aktualizē un novērtē tās ieviešanu, ir šīs instrukcijas būtība. Savukārt iekšējo procesu noteikšana ir jāatstāj vadītāja kompetencē. 3. Būtiskas izmaiņas tiek paredzētas attiecībā uz stratēģijas saturu – institūcijas vadītājs varēs **brīvi noteikt stratēģijas saturu, nodrošinot, ka tiek iekļauta obligāti nepieciešamā informācija** (instrukcijas projekta 4. punkts):    * institūcijas misijas un vīzijas formulējums,    * institūcijas vērtības (lai gan Ministru kabineta 2018. gada 21. novembra ieteikumos Nr. 1 "Valsts pārvaldes vērtības un ētikas pamatprincipi" ir ietvertas valsts pārvaldes vērtības un ētikas pamatprincipi, institūcijai ir tiesības izcelt un noteikt tās vērtības, kuras ir attiecīgā stratēģijas darbības perioda uzmanības centrā un nav pretrunā ar minētajiem ieteikumiem),    * informācija par partneriem un iesaistītajām pusēm jeb mērķgrupām un to vajadzībām,    * informācija par galvenajiem politikas mērķiem, kas ir aktuāli stratēģijas darbības periodā,    * institūcijas prioritātes attiecīgajam stratēģijas darbības periodam, kurām tiks koncentrēti institūcijas resursi (atšķirībā no institūcijas funkcijas jeb tās atbildībā esošo uzdevumu summas, prioritātes norāda, kādus darbības aspektus institūcija izvirzīs priekšplānā noteiktajā laika periodā),    * no prioritātēm izrietoši mērķi, kuri nodrošinās attiecīgo prioritāšu īstenošanu,    * sasniedzamie rezultāti jeb pārmaiņas, kuras raksturos noteiktā mērķa sasniegšanas pakāpi, un sasniedzamo rezultātu rādītāji (snieguma rādītāji), tai skaitā tādi, kuri ir kopīgi visām valsts pārvaldes institūcijām un kuri tiks definēti valsts pārvaldes attīstības plānošanas dokumentos. Nosakot prioritātes noteiktam darbības periodam, institūcija nosaka mērķus, kuri sekmēs institūcijas attīstību prioritāšu ietvarā. Lai varētu pārliecināties par mērķu sasniegšanu un noteikt mērķu sasniegšanas pakāpi, institūcijai ir jānosaka sasniedzamie rezultāti un to rādītāji,    * galvenie snieguma rādītāji, kuri demonstrēs institūcijas darbības progresu un raksturos svarīgākos institūcijas darbības rezultātus. Visi stratēģijā minētie rādītāji ir snieguma rādītāji (tai skaitā visai valsts pārvaldei kopīgi). Ar to palīdzību tiek prognozēta un mērīta stratēģijā noteikto mērķu sasniegšanas pakāpe un norādīts vēlamais sasniegšanas līmenis. Daļu no šiem rādītājiem (svarīgākos) institūcijas noteiks par galvenajiem snieguma rādītājiem,    * analīze par institūcijai pieejamiem resursiem (finanšu, cilvēkresursiem, tehniskajiem resursiem, organizatoriskajiem resursiem u. c.) un to plānoto izlietojumu, kā arī institūcijas darbības spēju analīze,    * **prasības padotības iestāžu stratēģijā obligāti** **iekļaujamam saturam ir identiskas ar augstāko institūciju stratēģijām** (izriet no instrukcijas projekta 1. un 4. punkta). Tomēr **Augstākā institūcija var noteikt citus papildu sasniedzamos rezultātus un to rādītājus, kuri iekļaujami tās padotībā esošās institūcijas stratēģijā** (instrukcijas projekta 4.10. apakšpunkts). Šobrīd instrukcija Nr. 3 pieļauj, ka augstākās institūcijas vadītājs nosaka citas papildu sadaļas, kas iekļaujamas padotības iestādes stratēģijā. Valsts kancelejas skatījumā, lai vairotu padotības iestādes vadītāja rīcības brīvību, nav nepieciešamības pēc papildu sadaļas iekļaušanas tiesībām, taču nozares pārraudzībai un attiecīgu iestāžu stratēģiju saskaņotībai ir jāparedz tiesības augstākās institūcijas vadītājam noteikt papildu sasniedzamos rezultātus un to rādītājus. 4. Instrukcijā Nr. 3 ir ietverta prasība par valsts budžeta programmu daļas iekļaušanu stratēģijā, norādot informāciju par valsts budžeta programmā (apakšprogrammā) kopējiem plānotajiem izdevumiem stratēģijas plānošanas ciklā atbilstoši vidēja termiņa budžeta ietvara likumam, kā arī kopējo plānoto amata vietu skaitu stratēģijas plānošanas ciklā pa gadiem. Šai prasībai ir tikai informatīvs raksturs, tie neatspoguļo informāciju, kā institūcija izmantos pieejamos resursus, kā arī to, ko darīs, lai uzlabotu esošo situāciju. Informācija par budžeta izpildi tiek detalizēti sniegta Finanšu ministrijai citu pārskatu formā, savukārt informācija par amata vietām un to skaitu ir pieejama Atlīdzības uzskaites sistēmā. Tomēr, saglabājot stratēģijas sasaisti ar vidēja termiņa budžeta plānošanu, instrukcijas projektā tiek paredzēts, ka **stratēģijā norādītos sasniedzamos rezultātus un to rādītājus budžeta plānošanā izmanto atbilstoši normatīvajiem aktiem budžeta un finanšu vadības jomā** (instrukcijas projekta 6. punkts). Tas nozīmē, ka stratēģijā iekļaujamie rezultatīvie rādītāji, ja nepieciešams, ir iekļaujami Finanšu ministrijai sniedzamajos pārskatos. 5. **Nav iekļauta** **obligāta** **prasība** **precizēt** **stratēģijas** katru gadu līdz 1. martam. Vienlaikus tiek paredzēts, ka stratēģiju var **aktualizēt** ne tikai institūcijas izveidošanas, reorganizācijas vai likvidācijas gadījumā, bet **arī pēc institūcijas vadītāja iniciatīvas** (instrukcijas projekta 8. punkts). Nepieciešamība pēc stratēģijas aktualizēšanas var būt arī valdības maiņas, vadības maiņas, ievērojamu budžeta izmaiņu un citu neparedzētu gadījumu rezultātā (piemēram, pandēmijas dēļ). Šādas izmaiņas palielinās iespējas pielāgot stratēģiju iestādes vajadzībām. 6. Instrukcijas projektā noteikts, ka **institūcijas** turpmāk ne tikai publicēs stratēģiju tīmekļvietnē (instrukcijas projekta 9. punkts), bet arī **veiks informācijas un komunikācijas pasākumus, lai informētu stratēģijas mērķgrupas par institūcijas darbību un prioritātēm** (instrukcijas projekta 10. punkts). Stratēģija ir nepieciešama gan iestādes vadītājam, gan arī iestādē nodarbinātajiem, kā arī citām mērķgrupām (piemēram, uzņēmējiem noteiktā jomā, nevalstiskajām organizācijām). Šādi pasākumi var ietvert, piemēram, konsultācijas ar mērķgrupām, informāciju institūcijas tīmekļvietnē. Instrukcijas projekts paredz, ka minētās prasības nav attiecināmas uz Aizsardzības ministriju, Ārlietu ministriju un to padotības iestādēm, kā arī operatīvās darbības subjektiem drošības apsvērumu dēļ. 7. Instrukcija Nr. 3 nosaka, ka stratēģijas ieviešanu novērtē, sagatavojot gada publisko pārskatu. Savukārt Ministru kabineta 2010. gada 5. maija noteikumos Nr. 413 "Noteikumi par gada publiskajiem pārskatiem" (turpmāk – noteikumi Nr. 413) tiek uzskaitīts, kādu informāciju norāda novērtējumā. Ņemot vērā, ka stratēģiju nevar novērtēt ar gada publisko pārskatu, un to, ka instrukcijas projekts paredz izmaiņas attiecībā uz stratēģijas saturu, **gada publiskajā pārskatā pēc stratēģijas darbības perioda beigām tiks ievietota informācija par stratēģijas novērtēšanas rezultātiem** (instrukcijas projekta 12. punkts). Savukārt informāciju par stratēģijas īstenošanas gaitu tiek paredzēts ievietot gada publiskajā pārskatā katru gadu. Vienlaikus tiek plānots veikt grozījumus noteikumos Nr. 413. Tas sekmēs to, ka institūcijas veiks novērtēšanu atbilstoši savas stratēģijas saturam. 8. Lai arī instrukcija Nr. 3 nosaka stratēģijas darbības periodu un nepieciešamību publicēt stratēģiju tīmekļvietnē, veikts precizējums instrukcijas projekta 1. punktā, paplašinot deleģējumu. Atbilstošs precizējums ir paredzēts arī Ministru kabineta 2014. gada 2. decembra noteikumos Nr. 737 "Attīstības plānošanas dokumentu izstrādes un ietekmes izvērtēšanas noteikumi". 9. Instrukcijas projekta pārejas noteikums (instrukcijas projekta 14. punkts) paredz institūciju rīcību, kurām ir izstrādātas stratēģijas, un institūciju rīcību, kurām to vēl nav. Jāparedz, ka institūcijas pēc iespējas ātrāk izstrādā stratēģijas, vadoties pēc jaunajām prasībām to saturam. Šī iemesla dēļ instrukcijas projekts paredz, ka visām institūcijām neatkarīgi no stratēģijas darbības termiņa līdz 2021. gada 31. decembrim jānodrošina, ka to stratēģijās ir ietverti galvenie snieguma rādītāji, (instrukcijas projekta 15. punkts). Tas nepieciešams, lai pēc iespējas ātrāk būtu iespējams sasniegt valsts pārvaldes reformu plāna 1. pasākuma mērķi.   Iestādes var izmantot konsultantu atbalstu stratēģiju izstrādē un novērtēšanā, kā arī dažādas metodes un vizuālus materiālus/rīkus, kas palīdz atspoguļot stratēģijas saturu un būtību. Valsts kanceleja rekomendē izmantot mērķu kartes kā efektīvu un starptautiskajā praksē bieži lietotu rīku stratēģijas izstrādei, vizualizācijai un komunikācijai.  Paredzēts, ka Valsts kanceleja izdos praktiskas vadlīnijas institūcijas darbības stratēģiskās plānošanas atbalstam, un Valsts administrācijas skola sadarbībā ar Valsts kanceleju izveidos mācību kursu par stratēģiju izstrādi, nodrošinot metodisko vadību un atbalstu institūciju stratēģiju plānošanas procesam un vadlīnijas snieguma rādītāju, galveno snieguma rādītāju un visām tiešās pārvaldes iestādēm kopīgo snieguma rādītāju izstrādei.  Instrukcijas projektam ir pievienots Ministru kabineta sēdes protokollēmuma projekts, kurā ir noteiktas aktuālās jomas valsts pārvaldes attīstībai 2021.–2027. gada plānošanas periodā, par kurām ir nosakāmi snieguma rādītāji (par katru no jomām stratēģijā jāieplāno vismaz viens rādītājs). Valsts kanceleja ir noteikusi šādas valsts pārvaldes attīstības prioritārās jomas 2021.–2027. gada plānošanas periodam:   * progress nozares politikas ieviešanā, * iekšējo procesu efektivitāte un atbilstība normatīvo aktu prasībām, * cilvēkresursu prasmju attīstība un iesaistīšanās, * klimatneitralitāte, * digitālā transformācija, * inovācija.   Klimatneitralitātes, digitālās transformācijas, kā arī inovācijas tēmas ir ietvertas kā prioritāras Eiropas Komisijas politikas pamatnostādnēs 2019.–2024. gadam. Savukārt valsts pārvaldes cilvēkresursu prasmju attīstība un iesaistīšanās līmenis, progress nozares politikas ieviešanā, kā arī iekšējo procesu efektivitāte un atbilstība normatīvo aktu prasībām ir būtiski aspekti Latvijas valsts pārvaldes kvalitātes un produktivitātes stimulēšanā, ņemot vērā Valsts pārvaldes reformu plāna 2020 ieviešanas pieredzi.  Sākotnēji institūcijas identificēs savām prioritātēm un mērķiem atbilstošus snieguma rādītājus, ņemot vērā Valsts kancelejas izstrādātās vadlīnijas un Valsts administrācijas skolas organizētās mācības par institūcijas darbības stratēģijas izstrādi. Kopējie galvenie snieguma rādītāji tiks ietverti arī nākamajā valsts pārvaldes attīstības politikas dokumentā, kas sekos Valsts pārvaldes reformu plānam 2020. Tajā paredzēts noteikt gan valsts pārvaldes attīstības virzienus, gan kopīgos snieguma rādītājus jaunajam periodam.  Ņemot vērā izmaiņu apjomu, tika izstrādāts jauns instrukcijas projekts. Instrukcijas projektā paredzētās izmaiņas ļaus institūcijām pielāgot stratēģijas savām vajadzībām un vairos inovatīvu pieeju izmantošanu iestāžu attīstībā un darbības plānošanā publiskajā pārvaldē |
| 3. | Projekta izstrādē iesaistītās institūcijas un publiskas personas kapitālsabiedrības | Ministrijas, Pārresoru koordinācijas centrs |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts kanceleja, ministrijas, Korupcijas novēršanas un apkarošanas birojs, Pārresoru koordinācijas centrs un citas tiešās pārvaldes iestādes un to padotībā esošās institūcijas |
| 2. | Tiesiskā regulējuma ietekme uz tautsaimniecību un administratīvo slogu | Instrukcijas projekta 4. un 9. punkts paredz pienākumu valsts pārvaldes iestādēm sagatavot un ievietot institūcijas darbības stratēģiju tīmekļvietnē. Šie pienākumi ir spēkā arī šī brīža regulējumā, prasības obligāti norādāmajai informācijai netiek palielinātas. Savukārt instrukcijas projekta 12. punkts paredz pienākumu ievietot informāciju par stratēģijas novērtēšanas rezultātiem gada publiskajā pārskatā. Jau šobrīd institūcijām ir jāveic stratēģiju novērtēšana.  Instrukcijas projekts paredz, ka turpmāk stratēģijas jāizstrādā arī Ārlietu ministrijai un Aizsardzības ministrijai un to padotības iestādēm, kā arī tiešās pārvaldes izglītības iestādēm. Vienlaikus šīm institūcijām (izņemot izglītības iestādes) nebūs jāievēro prasība par stratēģijas publicēšanu |
| 3. | Administratīvo izmaksu monetārs novērtējums | Ņemot vērā, ka nav iespējams paredzēt, kādam darbības termiņam tiks izstrādātas Ārlietu ministrijas, Aizsardzības ministrijas, to padotības iestāžu, kā arī izglītības iestāžu stratēģijas, administratīvo izmaksu monetārs novērtējums netiek sniegts. Taču informatīvos nolūkos aicinām iepazīties ar instrukcijas Nr.3 anotāciju, kurā tika veikts administratīvo izmaksu monetārs novērtējums, par pamatu ņemot Valsts kancelejas stratēģiju |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Instrukcijas Nr. 3 11. punkts paredz, ka stratēģijas ieviešanu novērtē, sagatavojot gada publisko pārskatu. Savukārt noteikumu Nr. 413 6. punkts nosaka, kādu informāciju iekļauj gada publiskajos pārskatos, tai skaitā detalizētu informāciju par stratēģijas ieviešanas novērtējumu. Ņemot vērā, ka gada publiskajā pārskatā iekļaujamā informācija par novērtēšanu neatbilst instrukcijas projektā paredzētajam stratēģijas saturam, nepieciešami grozījumi noteikumos Nr. 413, svītrojot punktus, kuri nosaka norādāmo informāciju gada publiskajos pārskatos attiecībā uz stratēģijas novērtēšanu.  Instrukcijas projekta pārejas noteikums paredz, ka institūcijas, kuru stratēģijas ir spēkā atbilstoši instrukcijai Nr. 3 un to darbības periods beidzas līdz 2022. gada 31. decembrim, jauno instrukciju piemēro, izstrādājot stratēģiju nākamajam darbības periodam. Savukārt institūcijas, kurām nav spēkā esošas stratēģijas, vai institūcijas, kuru stratēģijas darbības periods beidzas pēc 2022. gada 31. decembra, izstrādā stratēģiju atbilstoši jaunajai instrukcijai līdz 2021. gada 31. decembrim. Šāds pārejas noteikums ir pamatojams ar likumprojekta "Valsts un pašvaldību institūciju amatpersonu un darbinieku atlīdzības likums" sasaisti ar jauno instrukcijas projektu un nepieciešamību pēc iespējas ātrāk ieviest valsts pārvaldē tādu atlīdzības sistēmu, kura balstītos uz sasniegtajiem rezultātiem un iepriekš noteiktajiem snieguma rādītājiem.  Ministru kabineta 2014. gada 2. decembra noteikumu Nr. 737 "Attīstības plānošanas dokumentu izstrādes un ietekmes izvērtēšanas noteikumi" (turpmāk – noteikumi Nr. 737) 53. punktā ir ietverts skaidrojums par stratēģiju. Instrukcijas projekts paredz akcentēt stratēģiju kā institūcijas kapacitātes attīstības un pārvaldības instrumentu, tādējādi jāveic precizējums noteikumu Nr. 737 53. punktā.  Noteikumu Nr. 737 54. punkts nosaka, ka Ministru kabineta loceklis apstiprina attiecīgās ministrijas, kā arī tās padotībā esošas iestādes darbības stratēģiju, ja normatīvajos aktos nav noteikts citādi. Ņemot vērā, ka tiek paredzēts, ka turpmāk institūcijas darbības stratēģiju apstiprinās institūcijas vadītājs, nevis attiecīgais Ministru kabineta loceklis (apstiprināšanu nosaka noteikumu Nr. 737 55. punkts, savukārt brīdi, lai iesniegtu stratēģiju apstiprināšanai attiecīgajam Ministru kabineta loceklim, nosaka instrukcijas Nr. 3 13. un 24. punkts), nepieciešams veikt grozījumus noteikumos Nr. 737.  Noteikumu Nr. 737 55. punkts nosaka, ka institūcijas darbības stratēģijas saturu, kā arī kārtību, kādā to izstrādā, aktualizē un novērtē tās ieviešanu, nosaka Ministru kabineta instrukcija. Ņemot vērā, ka instrukcijas projekts paredz noteikt stratēģijas darbības periodu un darbības termiņa saskaņošanas nepieciešamību, jāveic precizējumi noteikumos Nr. 737. Grozījumi noteikumos Nr. 737 tiks iesniegti izskatīšanai Ministru kabinetā kopā ar instrukcijas projektu |
| 2. | Atbildīgā institūcija | Valsts kanceleja |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Institūcijas darbības stratēģija nodrošina valsts pārvaldes institūcijas darbības plānošanu atbilstoši attiecīgajā nozarē apstiprinātajiem attīstības plānošanas dokumentiem, tiesību aktiem un apstiprinātam vidēja termiņa budžeta ietvara likumam un tiešā veidā sabiedrības intereses neskar, tāpēc sabiedrības informēšana par projekta izstrādi netika paredzēta |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Ir notikušas konsultācijas ar mērķgrupas institūcijām (16.10.2019. praktiskais domapmaiņas seminārs, kurā piedalījās Finanšu ministrijas, Veselības ministrijas, Konkurences padomes, Valsts darba inspekcijas, Lauku atbalsta dienesta un Veselības un darbspēju ekspertīzes ārstu Valsts komisijas pārstāvji. 2020. gada februārī notika tikšanās ar Pārresoru koordinācijas centra, Finanšu ministrijas, kā arī Aizsardzības ministrijas pārstāvjiem. 2020. gada 13. februārī notika ministriju vadības un par stratēģisko plānošanu atbildīgo speciālistu sanāksme. Konsultācijās tika runāts par rezultatīvajiem rādītājiem, stratēģijas sasaisti ar budžetu, stratēģijas tvērumu un citiem jautājumiem. Pirms instrukcijas projekta izsludināšanas valsts sekretāru sanāksmē tas tika nosūtīts ministrijām papildu viedokļa sniegšanai. Kopumā institūcijas atbalsta izmaiņu nepieciešamību instrukcijā Nr. 3 |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kanceleja, ministrijas, Korupcijas novēršanas un apkarošanas birojs, Pārresoru koordinācijas centrs un citas tiešās pārvaldes iestādes un to padotībā esošās institūcijas |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildu cilvēkresursi nav nepieciešami.  Projekta izpilde notiks esošo funkciju ietvaros |
| 3. | Cita informācija | Nav |

Ministru prezidents A. K. Kariņš

Vizē:

Valsts kancelejas direktors J. Citskovskis

Kosjaka 67082959

Aleksandra.Kosjaka@mk.gov.lv

3266